Anna Enquist - Wikipedia
Anna Enquist (* 19 Julie 1945 - ) is die pennaam van een van die gewildste vroulike skrywers in Nederland, Christa Widlund-Broer. Sy is bekend om beide haar poësie en romans.
19 Julie 1945
Arsenaal van klank, 'n keuse uit agt digbundels van Enquist, is in 2016 deur Protea Boekhuis in Suid-Afrika uitgegee. Die bundel is saamgestel en vertaal uit die Nederlands na Afrikaans deur Zandra Bezuidenhout.
Enquist is in Amsterdam gebore en het klavier gestudeer by die musiekakademie van Den Haag, asook sielkunde aan Leiden Universiteit.
In 1988 het haar eerste gedigte in die tydskrif Maatstaf verskyn, terwyl haar eerste bundel Soldatenliederen in 1991 gepubliseer is terwyl sy as 'n psigoanalis werksaam was. In 1992 ontvang sy die C. Buddingh-prys vir haar debuutbloemlesing. Daarna het sy die meeste van haar tyd aan literatuur spandeer. Wat poësie betref, het sy ses verdere bundels gepubliseer, naamlik: Jachtscènes (1992), Een nieuw afscheid (1994), De tweede helft (2000), Hier was vuur (2002), De tussentijd (2004) en Nieuws van nergens (2010). Hulle is almal in een digbundel opgeneem as Gedichten 1991-2012.
Enquist se eerste prosawerke, Het meesterstuk (1995) en Het geheim (1997), is sielkundige romans waarin klassieke musiek 'n belangrike rol speel. In 2002 het haar reikwydte wat aantal lesers betref verbreed met haar roman De ijsdragers wat versprei is as 'n gratis geskenk gedurende die Nederlandse Boekeweek van 2002.
Haar historiese roman, De thuiskomst (2005) handel oor Elizabeth Batts, die vrou van die Britse ontdekkingsreisiger James Cook, se lewe. In 2008 het sy Contrapunt gepubliseer, 'n boek wat handel oor 'n pianis wat Bach se Goldberg-variasies bestudeer en haar gestorwe dogter in herinnering roep. Hierdie hartroerende roman is gebaseer op die skrywer se tragiese ondervinding van die verlies van haar eie 27 jarige dogter in 'n fietsongeluk in Amsterdam in 2001.
In 2005 het Enquist die "Taalunie Toneelschrijfprijs" saam met Antoine Uitdehaag en Anne Vegter ontvang vir hul toneelstuk Struisvogels op de Coolsingel.
Sielkundige- en verhoudingskwessies, die verlies van 'n kind of kinders, pynlike herinneringe, die uitdagings van oudword, sowel as Enquist se liefde vir klassieke musiek, is temas wat nie slegs in Contrapunt voorkom nie, maar ook in haar roman van 2014, Kwartet.
↑ "Anna Enquist" (in Dutch). Kunstbus. Besoek op 7 Februarie 2015. AS1-onderhoud: Onbekende taal (link)
↑ 2,0 2,1 "Anna Enquist". Nederlands letterenfonds. Besoek op 7 Februarie 2015.
↑ "Budding(h)' Poets viert 30 jaar C.Buddingh'-prijs" (in Dutch). Poëzieclub. 10 November 2018. Geargiveer vanaf die oorspronklike op 5 March 2019. Besoek op 5 March 2019. AS1-onderhoud: Onbekende taal (link)
↑ "Anna Enquist". Poetry International Rotterdam. Besoek op 7 February 2015.
↑ "Anna Enquist, Antoine Uitdehaag en Anne Vegter winnen Taalunie Toneelschrijfprijs 2005 met Struisvogels op de Coolsingel" (in Dutch). De Nederlandse Taalunie. Geargiveer vanaf die oorspronklike op 27 January 2019. Besoek op 27 January 2019. AS1-onderhoud: Onbekende taal (link)
Ontsluit van "https://af.wikipedia.org/w/index.php?title=Anna_Enquist&oldid=2044824"
Last edited on 24 September 2019, at 21:43